Бібліятэкар аддзела бібліятэчнага маркетынгу цэнтральнай гарадской бібліятэкі імя Максіма Горкага ЦБС Бабруйска Ірына Кондзік піша пра чарговую акцыю культурнай сталіцы Беларусі: “Праект называецца “Кніга — акно ў свет і падмурак культуры”. Супрацоўнікі гарадскіх бібліятэк ушанавалі 42 навучэнцаў, якія цягам лета актыўна ўдзельнічалі ў кніжных мерапрыемствах. Адбылася і сустрэча чытачоў з дачкой Алеся Адамовіча, прысвечаная 90-годдзю з дня нараджэння беларускага пісьменніка.У ЦГБ імя Максіма Горкага прайшла прэм’ера аматарскага фільма “Прыязджайце ў Бабруйск”. Стужка створана сябрамі літаратурнай гасцёўні “Бабруйскі почырк”. І гэта — далёка не ўсё. 50-годдзі з дня адкрыцця адзначылі дзіцячыя бібліятэкі № 5 і № 6 імя Мікалая Астроўскага. Да 105-годдзя з дня нараджэння Максіма Танка ў Бабруйскім мастацкім музеі адкрылася выстава “Максім Танк. Гартаючы жыцця свайго старонкі”. Дапамогу ў яе стварэнні аказаў сын паэта — Максім Скурко.